Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3357

1. A Kormány az új munkahelyek teremtése mellett a meglévők biztonságát is fontosnak tartja. A munkaadók olyan profilváltásra irányuló törekvéseit, amelynek következtében a feleslegessé váló munkaerőt az elbocsátások elkerülése érdekében az új munkaterületeken hatékonyan tudják továbbfoglalkoztatni, átmeneti támogatással segíti. 1.1. A világgazdaságban kialakult válsággócok közvetett és közvetlen hatásai kedvezőtlen irányban módosíthatják növekedési és export törekvéseinket. E tendenciák gazdaságunkra gyakorolt hatását, azok ágazati és területi foglalkoztatási vetületeit folyamatosan figyelemmel kell kísérni, és a gazdaságpolitikai, valamint a foglalkoztatáspolitikai eszközrendszer összehangolt működtetésével indokolt a negatív hatásait kivédeni, illetve mérsékelni. 1.2. A gazdasági szükségszerűség miatti csoportos létszámcsökkentés kedvezőtlen hatásainak mérséklése érdekében, továbbá azért, hogy minél kevesebben kényszerüljenek a munkanélküli ellátás igénybevételére, gyors helyszíni beavatkozással, egyes célzott munkaerőpiaci szolgáltatások erősítésével, továbbá a prevenciós (átképzési, önfoglalkoztatási, mobilitási stb.) támogatások igénybevételi lehetőségének megteremtésével elő kell segíteni, hogy az elbocsátott emberek mielőbb új munkahelyet találjanak. A munkaügyi szervezet személyre szóló segítő munkájába be kell vonni a munkaadót, az érdekképviseleteket, az adott körzet minden olyan szereplőjét (önkormányzatok, kamarák, vállalkozásfejlesztési alapítványok, képzőintézmények, civil szervezetek stb.), aki érdekelt a tömeges elbocsátások kedvezőtlen hatásainak csökkentésében. 1.3. Az ifjúsági munkanélküliség csökkentése és az esélyegyenlőség növelése, a korszerű piacképes tudás megszerzése és megtartása, a fiatalok, elsősorban a szakképzett fiatalok foglalkoztatásának elősegítése érdekében a foglalkoztatáspolitika, az oktatás- és szociálpolitika szempontrendszerének, valamint a területen dolgozó intézmények tevékenységének összehangolása szükséges. A pályakezdők problémáinak megkülönböztetett kezelése érdekében a Kormány a feltételrendszerek változtatásával kívánja növelni az érintettek képzésben történő részvételét, valamint szükségesnek ítéli a fiatalok vállalkozóvá válási lehetőségeire vonatkozó javaslatok kidolgozását. 1.4. A pályakezdők munkanélküliségének csökkentésére — a foglalkoztatást segítő eszközök alkalmazásán túl — a képzések szélesítése szükséges. Elsődleges cél a szakképzetlen munkanélküli pályakezdők első szakképzéshez juttatása, ezért erre megyei célprogramokat indokolt kidolgozni, és megvalósítani. VI. A foglalkoztatási esélyegyenlőség elősegítése

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes